ESSO วิ่งคึกเกือบ 5% หลังวานนี้บอร์ดไฟเขียวจ่ายปันผลหุ้นละ 1 บ. XD 3 พ.ค.นี้
ESSO วิ่งคึกเกือบ 5% หลังวานนี้บอร์ดไฟเขียวจ่ายปันผลหุ้นละ 1 บ. XD 3 พ.ค.นี้ โดย ณ เวลา 10.56 น. อยู่ที่ระดับ 17.60 บาท บวก 0.80 บาท หรือ 4.76% ด้วยมูลค่าซื้อขาย 146.60 ล้านบาท
15 มี.ค. 2561

ผู้สื่อข่าวรายงานว่า บริษัท เอสโซ่ (ประเทศไทย) จำกัด (มหาชน) หรือ ESSO ณ เวลา 10.56 น. อยู่ที่ระดับ 17.60 บาท บวก 0.80 บาท หรือ 4.76% ด้วยมูลค่าซื้อขาย 146.60 ล้านบาท

โดยวานนี้(14 มี.ค.)บริษัทแจ้งว่าที่ประชุมคณะกรรมการครั้งที่ 2/2561 มีมติให้การจัดสรรกำไรสุทธิประจำปี 2560 จำนวน 238,925,675 บาท เป็นทุนสำรองตามกฎหมายตามมาตรา 116 แห่งพระราชบัญญัติบริษัทมหาชนจำกัด พ.ศ. 2535 และ การจ่ายเงินปันผลสำหรับผลการดำเนินงานในรอบปี 2560 ในอัตรา 1.00 บาทต่อหุ้น ให้แก่ผู้ถือหุ้นทุกรายที่มีชื่อปรากฎอยู่ในทะเบียนรายชื่อผู้ถือหุ้น ณ วันกำหนดรายชื่อผู้ถือหุ้น (Record Date)
โดยให้จ่ายเงินปันผลในวันที่ 22 พฤษภาคม 2561 โดยกำหนดวันกำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 3 พฤษภาคม 2561 และกำหนดวันที่ไม่ได้รับสิทธิปันผล(XD) ในวันที่ 2 พ.ค. 2561
พร้อมทั้งแก้ไขมติคณะกรรมการที่เกี่ยวข้องกับโครงการการออกและการเสนอขายตั๋วแลกเงินที่เคยได้รับอนุมัติจากที่ประชุมคณะกรรมการบริษัทครั้งที่ 6/2551 เมื่อวันที่ 21 พฤศจิกายน 2551 และที่ประชุมคณะกรรมการบริษัทครั้งที่ 2/2553 เมื่อวันที่ 25 มีนาคม 2553 โดยยกเลิกการจัดสรรให้แก่ประชาชนทั่วไป และ ผู้ลงทุนรายใหญ่ โดยมีรายละเอียดอื่นคงเดิม
บล.ยูโอบี เคย์เฮียน ระบุว่า ESSO ถือ ราคาพื้นฐาน 16.70 บาท ต่อเนื่องจากการประชุมนักวิเคราะห์สัปดาห์ที่แล้ว เชื่อว่า ESSO จะยังคงรักษาระดับผลประกอบการในปี 2018 อยู่ที่ 6 พันล้านบาท และยังคงมีงบการเงินที่แข็งแกร่ง ถึงอย่างไรก็ตามเราเชื่อว่า Valuation ได้สะท้อนผลประกอบการในปี 2018 ไปแล้ว คงคำแนะนำถือ ที่ราคาเป้าหมาย 16.70 บาท ราคาแนะนำเข้าซื้อ 15.00 บาท